# Baia turcească

### De la Wikipedia, enciclopedia liberă

Baia turcească, 1862; 110 cm diametru Ulei pe pânză lipită pe lemn Louvre, Paris

Baia turcească este o pânză pictată de Jean Auguste Ingres în anul 1862.

Tabloul înglobează toate frumuseţile goale care i-au traversat opera. Artistul pictează această capodoperă la vârsta de 80 de ani. Este în culmea carierei sale. Abordând acest subiect, pictorul ilustrează admiraţia sa pentru antichitate, precum şi anumite similitudini cu motivele orientale foarte la modă în secolul XIX-lea. Artistul a citit povestirea scrisă de Lady Montagu, o scriitoare engleză din sec. XVIII-lea, soţia ambasadorului Marii Britanii la Constantinopole, în care aceasta descrie cea mai frumoasă baie turcească din oraş: "Erau acolo aproape două sute de femei care se îmbăiau (...). Doamnele erau tolănite pe divanuri acoperite cu perne şi covoare bogate. Sclavele le pieptanau."

În partea centrală a tabloului recunoaştem figura Femeii care se îmbăiază, cântând la mandolină. Femeia care stă întinsă în partea dreaptă pe perne ne aminteşte de "Antiope" sau "Odalisca cu scalva". Este soţia artistului, Madeleine Chapelle, pe care Ingres a pictat-o de nenumarate ori. Văzută din profil cu mâinile împreunate, femeia cu plete blonde este poate chiar Lady Montagu, care priveşte cu atenţie întreaga scenă, păstrând totuşi distanţa.

Tabloul, destinat prinţului Napoleon, fiul împăratului Napoleon al III-lea, a fost returnat de soţia prinţului, prinţesa Clotilde, care l-a considerat prea indecent. În anul 1862, artistul schimbă forma initială pătrată a tabloului. Forma rotundă îl constrânge pe pictor să cuprindă în tablou şi personajul care doarme în partea dreaptă a tabloului. De asemenea trebuie să adauge în tablou, în partea stângă, figura unei femei care cântă la tamburină, iar în fundal o femeie cu turban.

Carnaţia trupurilor oferă o întreagă gamă cromatică, începând de la alb până la negru, trecând prin tonuri de galben şi maro. Lumina se revarsă numai asupra unei singure femei şi anume asupra aceleia din tabloul Femeie care se îmbăiază. Ea este pictată în cu totul alt stil decât tovarăşele ei, ceea ce conferă întregii scene o notă ireală. Baia turcească este un vis al artistului a cărui viaţă se apropie de sfârşit.

Adus de la "http://ro.wikipedia.org../../../b/a/i/Baia_turceasc%C4%83.html"

Categorie: Picturi ale lui Ingres

##### Views

- Articol
- Discuţie
- Versiunea curentă

##### Caută